Publication: Magyar Közlöny
Issue: MK-1998-22 (Year: 1998, Number: 22)
Era: 1990-2004
Section: január 1-jén hatályba lépő — 1997. évi CXLI. törvény
Paragraph Index: 143

2. A továbbiakban az Alkotmánybíróság rámutat arra, hogy a nyilvántartás közhitelessége az ingatlan-nyilvántartás fontos — nélkülözhetetlen — alapelve. Ez az alapelv nem jelenti azonban az ingatlan-nyilvántartás közérdekű adatainak kétségtelen és kivételt nem tűrő valódiságát, hitelét. A közhitelesség meghatározóan harmadik személyekkel szemben érvényesülő elv és tágabb értelemben annyit jelent, hogy ha valamely jogot, tényt vagy körülményt az ingatlan-nyilvántartásba bejegyeztek, harmadik személy nem hivatkozhat arra, hogy annak fennállásáról nem tudott. Szűkebb értelemben pedig az ingatlan-nyilvántartás közhitelességének szempontja abban fejeződik ki, hogy az ingatlan-nyilvántartást a jóhiszemű és ellenérték fejében jogot szerző személy javára — az ellenkező bizonyításáig — valónak kell elfogadni. Az ingatlan-nyilvántartás adatainak a valósággal való megegyezése tehát csak az ellenkező bizonyításáig áll fenn, mert hisz ingatlanra vonatkozó jogok és tények az ingatlan-nyilvántartáson kívül is keletkezhetnek. Így a valósággal való egyezőség szempontja, amely a közhitelességnek csak egyik — korlátozottan érvényesülő — vonatkozása, a tulajdonhoz való alkotmányos alapjogból közvetlenül nem vezethető le.

Source: https://magyarkozlony.hu/hivatalos-lapok/cd7808d0c006d291a9d167b83a98ba4063302410/dokumentumok/73d81063c855f0989e72daeca6131f817955785e/letoltes